**Szabályzat a vagyonnyilatkozatok kezeléséről, nyilvántartásáról és ellenőrzéséről**

1. **Általános rendelkezések, a szabályzat hatálya**

1.1. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) vagyonnyilatkozat-tételi kötelezettséget ír elő a polgármester, az alpolgármester, valamint a helyi önkormányzati képviselők részére.

1.2 Az egyes vagyonnyilatkozat-tételi kötelezettségekről szóló 2007. évi CLII. törvény (a továbbiakban: Vnytv.) vagyonnyilatkozat-tételi kötelezettséget ír elő az Önkormányzat Képviselő-testületének bizottságai nem képviselő tagjainak, valamint az önkormányzati tulajdonú és többségi tulajdonú gazdasági társaságok vezető tisztségviselői és felügyelőbizottsági tagjai és munkavállalói számára.

1.3. Jelenszabályzatban meghatározott eljárási szabályokat kell alkalmazni az Önkormányzatnak az 1.1. és 1.2. pontokban felsorolt személyek tekintetében a vagyonnyilatkozat-tételi eljárás során.

1. **Vagyonnyilatkozat-tételi kötelezettség**

2.1. Az Mötv. 39.§ (1) bekezdése értelmében az önkormányzati képviselő megválasztásától, majd ezt követően minden év január 1-től számított harminc napon belül vagyonnyilatkozatot köteles tenni.

2.2. Az Mötv. 72.§ (4) bekezdését figyelembe véve a polgármesterre, az Mötv. 79.§ (2) bekezdése alapján az alpolgármesterre is alkalmazni kell az önkormányzati képviselőkre vonatkozó vagyonnyilatkozat-tételi szabályokat.

2.3. A képviselő saját vagyonnyilatkozatához csatolni köteles a vele közös háztartásban élő házas- vagy élettársának, valamint gyermekének vagyonnyilatkozatát.

2.4. Az Mötv. 39. (2) bekezdése alapján vagyonnyilatkozat tétel elmulasztása esetén – annak benyújtásáig – az önkormányzati képviselő (ideértve a polgármestert, alpolgármestert is) e tisztségéből fakadó jogait nem gyakorolhatja, tiszteletdíjat, természetbeni juttatást, költségtérítést nem kaphat.

2.5. Vagyonnyilatkozat-tételi kötelezettség terheli azon személyeket, akikre a Vnytv. 3.§ (1) bekezdés c) és (3) bekezdés e) pontja vonatkozik. A vagyonnyilatkozat-tételi kötelezettség az idézett jogszabályok alapján kiterjed az Önkormányzat Képviselő-testületének bizottságainak nem képviselő tagjai, valamint az önkormányzati tulajdonú gazdasági társaságok vezető tisztségviselői és felügyelőbizottsági tagjaira is.

1. **A vagyonnyilatkozati feladatokért felelős Bizottság**

3.1. A jelen szabályzat 1.1. és 1.2. pontjában meghatározott személyek vagyonnyilatkozatának kezelésével, őrzésével, nyilvántartásával kapcsolatos feladatok ellátásáért a Városüzemeltetési Bizottság (a továbbiakban: Bizottság) felelős, feladatát egy Budapest Főváros VII. Kerület Erzsébetvárosi Polgármesteri Hivatalnak (a továbbiakban: Polgármesteri Hivatal) jegyző által kijelölt köztisztviselője (a továbbiakban: közreműködő köztisztviselő) segíti.

1. **A vagyonnyilatkozat-tételt megelőző feladatok**

4.1. A Bizottság a Képviselő- testületi tag kötelezettet a vagyonnyilatkozat-tételi kötelezettségéről és – az Mötv. 39. § (1) bekezdésében és a Vnytv. 5. § (1) bekezdésében foglaltak szerinti – esedékességének időpontjáról a megbízólevél átvételétől számított 15 napon belül, majd ezt követően az esedékességet megelőzően legalább 30 nappal írásban tájékoztatja. Egyéb kötelezetteket a megválasztásuktól, kinevezésüktől számított 30 napon belül értesíti.

4.2. Amennyiben a Képviselő-testület alakuló ülésén nem kerül sor a Bizottság megválasztására, a Polgármester tájékoztatja a kötelezetteket vagyonnyilatkozat-tételi kötelezettségük fennállásáról a 4.1. pontban foglalt határidőn belül.

4.3. A 4.1. pont szerinti tájékoztatás tartalmazza:

a) az Mötv. 2. melléklete, illetve a Vnytv. melléklete szerinti nyomtatványt,

b) a vagyonnyilatkozat-tételi kötelezettség megszegésének jogkövetkezményeire való figyelmeztetést.

4.4. Ha a kötelezett nem tesz vagyonnyilatkozatot, a Bizottság elnöke írásban felszólítja, hogy e kötelezettségét a felszólítás kézhezvételétől számított 8 napon belül teljesítse. Ha ez a határidő eredménytelenül telik el, azt a vagyonnyilatkozat-tétel megtagadásának kell tekinteni, kivéve, ha a kötelezett önhibáján kívül nem tudott eleget tenni kötelezettségének. Ha önhibáján kívül nem tudott eleget tenni kötelezettségének, akkor az akadály megszűnésétől számított 8 napon belül köteles eleget tenni, ennek elmulasztását a vagyonnyilatkozat-tétel megtagadásnak kell tekinteni.

1. **A vagyonnyilatkozat benyújtása**

5.1. A vagyonnyilatkozatot a kötelezett két példányban – kézzel (tollal) vagy géppel – tölti ki és valamennyi oldalán aláírva, példányonként külön-külön – a Képviselő-testület tagja vagyonnyilatkozata kivételével – zárt borítékba helyezi.

5.2. A vagyonnyilatkozatot a 4.1. pont szerinti tájékoztatásban megjelölt időpontokban és helyszínen a közreműködő köztisztviselőnek kell benyújtani.

5.3. A kötelezett és a közreműködő köztisztviselő a boríték lezárására szolgáló felületen elhelyezett aláírásával egyidejűleg igazolja, hogy a nyilatkozat átadására zárt borítékban került sor.

5.4. A vagyonnyilatkozatot az Erzsébetvárosi Polgármesteri Hivatal Iratkezelési Szabályzat szerinti iktatószámmal kell ellátni.

5.5. A közreműködő köztisztviselő a vagyonnyilatkozat átvételéről a kötelezett számára átvételi igazolást állít ki.

1. **A vagyonnyilatkozatok őrzése és nyilvántartása**

6.1. A vagyonnyilatkozatok őrzése a Polgármesteri Hivatalban a jegyző által kijelölt helyiségben, zárt lemezszekrényben történik.

6.2. A vagyonnyilatkozatokról a közreműködő köztisztviselő nyilvántartást vezet oly módon, melyből megállapítható nyilatkozattevőként külön-külön a vagyonnyilatkozat benyújtásának és visszaadásának pontos időpontja, a vagyonnyilatkozat felnyitásának ténye, időpontja, oka és a vagyonnyilatkozatba betekintő személye.

6.3. A vagyonnyilatkozat egyik példánya a nyilvántartásba vétel után a kötelezettnél marad.

1. **A vagyonnyilatkozatba történő betekintés biztosítása**

7.1. A képviselői, polgármesteri és alpolgármesteri vagyonnyilatkozatok vagyoni része – az ellenőrzéshez szolgáltatott azonosító adatok kivételével - közérdekből nyilvános. A vagyonnyilatkozatok nyilvános része az Önkormányzat hivatalos honlapján ([www.erzsebetvaros.hu](http://www.erzsebetvaros.hu)) a benyújtást követő 30 napon belül közzétételre kerül. Az internetes közzétételről a Kabinet gondoskodik. A papíralapú vagyonnyilatkozat nyilvános részének szkennelését a közreműködő köztisztviselő végzi el. A papíralapú vagyonnyilatkozat nyilvános részébe a Polgármesteri Hivatalban a közreműködő köztisztviselő jelenlétében az erre kijelölt helyiségben hivatali munkaidő alatt bárki betekinthet.

7.2. A közérdekből nyilvános vagyonnyilatkozat megismerésére irányuló, nem személyesen előterjesztett igény teljesítése érdekében a közreműködő köztisztviselő az információs önrendelkezési jogról és az információszabadságról szóló 2011. évi CXII. törvény alapján tájékoztatja az igénylőt az adatot tartalmazó nyilvános forrás megjelölésével arról, hogy a vagyonnyilatkozat oldalhű másolata az önkormányzat hivatalos honlapján közzétételre került.

1. **A korábbi vagyonnyilatkozat visszaadása**

8.1. Ha a vagyonnyilatkozat-tételi kötelezettség megszűnt, vagy a kötelezett új vagyonnyilatkozatot tett, a közreműködő köztisztviselő a vagyonnyilatkozat általa őrzött példányát – ideértve a hozzátartozókra vonatkozó vagyonnyilatkozatot is – lehetőség szerint az új vagyonnyilatkozat átvételével azonos időben, de legkésőbb 8 napon belül a kötelezett részére visszaadja.

8.2. A vagyonnyilatkozat visszaadásáról átvételi elismervényt kell kiállítani.

8.3. Ha a vagyonnyilatkozat-tételre kötelezettnek személyesen nem lehet visszaadni a vagyonnyilatkozatot (pl. elhunyt), a közreműködő köztisztviselő gondoskodik a vagyonnyilatkozat megsemmisítéséről. A megsemmisítésről jegyzőkönyvet kell felvenni, mely az átvételi elismervénnyel egyenértékű.

8.4. A vagyonnyilatkozat-tételi kötelezettséget megalapozó jogviszony megszűnése esetén a vagyonnyilatkozatnak a megszűnés időpontjában általa őrzött példányát, továbbá a jogviszony megszűnésére tekintettel esedékes vagyonnyilatkozatot a megszűnéstől számított 3 évig meg kell őrizni.

1. **A vagyonnyilatkozat vizsgálata**

9.1. A Bizottság – írásbeli kérelem alapján – a vagyonnyilatkozattal kapcsolatos ellenőrzési eljárást folytat le, melynek célja a vagyonnyilatkozatban foglaltak valóságtartalmának ellenőrzése.

9.2. Az ellenőrzési eljárás lefolytatására nem kerül sor, ha a bejelentő névtelen, és a bejelentés nyilvánvalóan alaptalan, vagy ugyanazon képviselő esetében megismételt ellenőrzési eljárás lefolytatására vonatkozik új tényállítás nélkül, továbbá, ha a bejelentő nem jelöli meg konkrétan a vagyonnyilatkozat kifogásolt részét és tartalmát, és e hiányt a bejelentő a Bizottság elnökének felhívásától számított 15 napon belül sem pótolja.

9.3. Az ellenőrzési eljárás megindításáról a Bizottság elnöke 8 napon belül értesíti a kötelezettet és felhívja saját, valamint a hozzátartozója vagyonnyilatkozatában feltüntetett adatokra vonatkozó azonosító adatok írásban történő bejelentésére, illetve okirati bizonyításra. Az azonosító adatokat csak a Bizottság tagjai ismerhetik meg, azokat az eljárást lezárását követő 8 napon belül jegyzőkönyv felvétele mellett meg kell semmisíteni.

9.4. Az ellenőrzési eljárás során a Bizottság a kötelezettet – a kötelezett kérelme alapján a kötelezett által megbízott személy jelenlétében –, zárt ülésen, jegyzőkönyvvezetés mellett hallgatja meg, melynek időpontjáról az elnök legalább 5 nappal megelőzően írásban értesíti. A kötelezett számára biztosítani kell, hogy a meghallgatását megalapozó bejelentésre reagáljon, tisztázzon egyes tényeket, körülményeket. A meghallgatás során tisztázni kell a bejelentésben meghatározott tényeket és körülményeket, össze kell vetni a bejelentést a vagyonnyilatkozatban szereplő vagyoni helyzettel. A meghallgatás során fel kell hívni az érintett figyelmét arra, hogy nem köteles nyilatkozatot tenni, de abban az esetben a Bizottság a rendelkezésre álló iratok és ismeretei alapján hoz döntést. A Bizottság a bizonyításra vonatkozó eljárási cselekményei a hitelt érdemlő okiratok beszerzésére irányulhatnak. A közérdekből nem nyilvános vagyonnyilatkozatot tartalmazó zárt boríték felbontásához a Bizottság határozata szükséges.

9.5. A Bizottság legkésőbb a bejelentéstől számított második rendes ülésén lezárja az eljárást és annak eredményéről– az ügy eldöntéséhez szükséges dokumentumok benyújtásával –tájékoztatja az eljárás kezdeményezőjét és a soron következő ülésén a Képviselő-testületet.

9.6. A Bizottságnak és elnökének a vagyonnyilatkozat vizsgálatával kapcsolatos tevékenységét – az ügyviteli feladatok ellátása tekintetében – a közreműködő köztisztviselő segíti.